የአማራ ብዙኃን መገናኛ ድርጅት ተደራሺነቱን ለማስፋትና ተወዳደሪ ለመሆን የክልሉ መንግሥት ድጋፍ እንዲያደርግለት ጠየቀ፡፡
ባሕር ዳር፡ ጥቅምት 26/2012 ዓ.ም (አብመድ) የአማራ ብዙኃን መገናኛ ድርጅት ይህን ያለው ለሴቶች፣ ሕጻናት፣ወጣቶችና ማኅበራዊ ጉዳዮች ቋሚ ኮሚቴ የሥራ አፈጻጸሙን ባቀረበበት ወቅት ነው፡፡ድርጅቱ የ2011 በጀት ዓመት እና የ2012 ሩብ ዓመት አፈጻጸሙን ለቋሚ ኮሚቴው ዛሬ አቅርቧል፡፡ የድርጅቱን የሥራ አፈጻጸም ለቋሚ ኮሚቴው ያቀረቡት የአብመድ ዋና ሥራ አስኪያጅ አቶ ሙሉቀን ሰጥዬ ተቋሙ በተለይም ባለፈው ዓመት በወቅታዊ ሀገራዊና ሀገር አቀፍ ዜና ጉዳዮች ተጠምዶ እንደከረመ ገልጸዋል፡፡ ይህም ድርጅቱ የራሱን እቅድ እንዳይሠራ መሰናክል ሆኖበታል ነው ያሉት፡፡ አብመድ በሀገሪቱ የታዬውን ለውጥ በማምጣት በኩል የቀዳሚነቱን ድርሻ እንደሚወስድ ያመላከቱት አቶ ሙሉቀን በክልሉ የሠላምና ደኅንነት ጉዳይ፣ ከሰብዓዊ መብት አያያዝ፣ የመጣው ለውጥ የሕዝብ እንዲሆን ከማድረግ፣ የአማራ ክልል ሕዝቦች እሴቶቻቸውን የሚያዳብሩበትን መንገድ በማሳዬት፣ የሥራ ዕድል ፈጠራ፣ የክልሉ የቱሪዝምና ሌሎች ጉዳዮችን በትኩረት እንደሠራም ለቋሚ ኮሚቴው አቅርበዋል፡፡ ድርጅቱ ሃይማኖታዊ በዓላትን፣ ታላላቅ ማኅበራዊ መድረኮችንና ሕዝብን ከሕዝብ ጋር የማገናኘት ትልቅ ፋይዳ ያላቸውን ስፖርታዊ ክዋኔዎችን የራሱን ወጪ ጭምር በመጠቀም በትኩረት የሠራበት ጊዜ እንደነበርም ተናግረዋል፡፡ድርጅቱ በአምስት የተለያዩ ቋንቋዎች በተለያዩ ሚዲዬሞች ለማኅበረሰቡ ተደራሽ የሆነበት ዓመት እንደነበርም አስታውቀዋል፡፡ በተለይም በክልሉ የተፈጠረውን ግጭት ተከትሎ የመጣውን የዜጎች መፈናቀል ዜጎች ወደቀደመ ሕይወታቸው እንዲመለሱ ሚዲያው የሚጠበቅበትን ሚና እንደተጫወተም አስታውቀዋል፡፡ ቆቦና አካባቢው የነበረውን የስርጭት ችግር የፈታበት ዓመት እንደነበርም አስታውሰዋል ዋና ሥራ አስኪያጁ፡፡ያለፈው በጀት ዓመት የውጭ እና የሀገር ውስጥ ተሞክሮዎችን በመቅሰም ሚዲያው የበለጠ ተወዳደሪ እንዲሆን የተሠራበት ዓመት እንደነበር ያነሱት አቶ ሙሉቀን ለድርጅቱ ሠራተኞች በሚሰጡ የማነቃቂያና የእርስ በርስ ውይይቶች በሀገሪቱ የነበረው የፖለቲካ ነፋስ መቋቋም እንድንችልና ሚዛናዊ እንድንሆን አግዞናልም ብለዋል፡፡የግንባታ መዘግዬት፣ የተደራሽነት እጥረት፣ የኃይል መቆራረጥ፣ ጥራትና የተለያዩ ጉዳዮች የድርጅቱ ችግሮች እንደነበሩም አንስተዋል፡፡ ችግሮቹን በቀጣይ ለማስተካከልም ድርጅቱ በትኩረት እንደሚሠራ በማስገንዘብ፡፡አብመድ ተደራሺነቱን ለማስፋትና ተወዳደሪ ለመሆን የክልሉ መንግሥት ድጋፍ እንዲያደርግለትም አቶ ሙሉቀን ለቋሚ ኮሚቴው ጠይቀዋል፡፡ በተለይም በድርጅቱ የሚስተዋለውን የመኪና እጥረትና የበጀት አመዳደብ ችግር ለመቅረፍ የክልሉ መንግሥት በአትኩሮት እንዲሠራበት ነው ቋሚ ኮሚቴውን የጠየቁት፡፡ ለድርጅቱ የሚሰጠው የገንዘብ ልክም በክልሉ ምክር ቤት ቀርቦ እንዲጸድቅና መገናኛ ብዙኃኑ አቅሙ የበለጠ ከፍ እንዲል መደገፍ እንደሚገባውም አስገንዝበዋል፡፡ ከሌሎች የክልል መገናኛ ብዙኃን ድርጅቶች ጋር የነበረን ግንኙነት ያን ያክል የማያኮራ ነው ያሉት ሥራ አስኪያጁ ድርጅቱ ሕዝብን ከሕዝብ፣ መንግሥትን ከመንግሥት ጋር የሚያጋጩ ሥራዎችን እንዳልሠራም አስታውቀዋል፡፡ ወደፊትም ሙያው በሚፈቅደው መስመር ሚዛናዊ የሆኑ ሥራዎችን ለማኅበረሰቡ ተደራሽ እንደሚያደርግ አስታውቀዋል፡፡